钦定古今图书集成/明伦汇编/官常典/第103卷 > 《南齐武文惠明帝诸子传论》同前
## 钦定古今图书集成/明伦汇编/官常典/第103卷 > 《南齐武文惠明帝诸子传论》同前

守器之重，邦家所为。观文惠之在东储，固已有亏令
德。向令负荷斯集，犹当及于祸败。况先期夙陨，愆失
已彰，而武帝不以择贤，传之昏孽，推此而论，有冥数
矣。子良物望所集，失在儒雅，当断不断，以及于灾，非
止自致丧亡，乃至宗祀覆灭，哀哉！夫帝王子弟，生长
尊贵，情伪之事，不经耳目。虽卓尔天悟，自得怀抱孤
寡，为识所陋犹多。齐氏诸王，并幼践方岳，故辅以上
佐，简自帝心，劳旧左右，用为主帅。州国府第，先令后
行，饮食游居，动应闻启。端拱守禄，遵承法度，张弛之
要，莫敢厝言。行事执其权，典签掣其肘，处地虽重，行
止莫由，威不在身，恩未接下，仓卒一朝，事难总集，望
其释位扶危，不可得矣。路温舒云：“秦有十失，其一尚
存。”斯宋氏之馀风，及在齐而弥弊。宝元亲兼一体，欣
受家殃，曾不知执柯所指，跗萼相从而败。以此而图